पाएं अपने शहर की ताज़ा ख़बरें और फ्री ई-पेपरडाउनलोड करें
बुधवार से 18+ लोगों का वैक्सीनेशन शुरू हो गया। इस आयु वर्ग में पहला टीका सुबह 9.11 बजे 21 साल की अनुमेहा जैन को लगाया गया। करीब दो घंटे में 50 से ज्यादा युवाओं का टीकाकरण हो चुका था। हालांकि अंतिम आंकड़ा 95 पर ठहर गया। बचे हुए 5 लोगों से फोन पर संपर्क किया गया पर वे विभिन्न वजहों से वे नहीं आ पाए। इसके अलावा आने वाले 6 सेशन के सभी स्लॉट भी एक घंटे में ही बुक हो गए।
पोर्टल पर एक साथ सभी स्लॉट खोल दिए गए थे। यानि 6, 8, 10, 12, 13 एवं 15 मई के सेशन में जिन 1400 लोगों को वैक्सीन दी जाएगी, उनके नाम तय हो गए हैं। अब नए रजिस्ट्रेशन नहीं होंगे। तीसरे चरण के टीकाकरण का अगले दौर को लेकर जब तक सरकार की ओर से कोई फैसला नहीं लिया जाता, तब तक इस आयु वर्ग के लोगों को इंतजार करना होगा।
14 सेंटर पर 45+ का टीकाकरण : 18+ के साथ ही 14 सेंटर पर 45+ का टीकाकरण भी हुआ। इस आयु वर्ग एक हजार लोगों का टीकाकरण किया गया। इस तरह बुधवार शाम तक जिले के 1 लाख 27 हजार 752 लोगों का टीकाकरण हो चुका है। यह कुल आबादी का 10 फीसदी से भी कम है। जबकि हार्ड इम्युनिटी के लिए कम से कम 70 फीसदी आबादी का वैक्सीनेशन करना होगा।
काेरोना से जंग का उत्साह : आधा घंटा पहले पहुंचे लाभार्थी, पहले 20 मिनट में 11 का वैक्सीनेशन
18+ का वैक्सीनेशन मानस भवन की दूसरी मंजिल पर रखा गया था। इसकी शुरुआत सुबह 9 बजे से होना थी लेकिन आधे घंटे पहले ही लाभार्थी पहुंचने लगे। स्टाफ ने सुबह 8.45 पर अपनी तैयारियां पूरी की। तब तक 20 से ज्यादा लोग लाइन में लग चुके थे। इसके बाद रजिस्टर्ड लोगों के पहचान पत्र व मोबाइल पर मिले मैसेज की जांच की गई। पहला टीका 9.11 बजे लगा। और फिर लगभग 1-1 मिनट के अंतर में वैक्सीन लगाई जाती रही।
आमतौर पर एक व्यक्ति काे वैक्सीन लगाने की प्रक्रिया में दो से ढाई मिनट लगते हैं। पर यह 18+ का जोश था कि टीकाकरण की प्रक्रिया में लगने वाला समय भी आधा हो गया। कारण यह है कि सभी युवा हर जानकारी लैस थे। उनके पास हर वह चीज थी जो टीकाकरण केंद्र पर दिखाना जरूरी था। किसी का बीपी आदि नापने की जरूरत भी नहीं पड़ रही थी। इसलिए एक घंटे में ही 50 से ज्यादा लोगों का वैक्सीनेशन हो गया। शाम तक 95 में से एक को ही मामूली चक्कर आने की शिकायत हुई। करीब 18-19 साल के उक्त नवयुवक को पानी दिया गया और कुछ देर रेस्ट के बाद वह स्वस्थ हो गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn